Ps 16:5,6 Vier jou erfenis

**Woensdag is Erfenisdag**. Die woord erfenis glo ek, het verskillende betekenis vir verskillende mense en maak verskillende emosies en optrede in mense wakker.

Miskien moet ek begin deur te vra: **Wat is jou erfenis? Jou erfporsie?**

Dit wil my voorkom of die geleentheid om te erf dikwels **die lelike in mense na vore** laat kom. So pas weer in die gemeente gesien dat daar nie familie is wat bereid is om bejaardes te help om byvoorbeeld na hul aftreeplekkie te trek nie. Maar die oomblik wat dit lyk of daar nou binne kort ‘n erfporsie ter sprake kan wees, is daar hordes wat skielik uit die niet verskyn, wat dan so nou verbind is en lief is en omgee vir die persoon op die sterfbed, dat jy daarvan kan naar word.

Ek wil egter die **lig op ‘n baie groter erfenis vandag laat val**. ‘n Erfporsie so waardevol dat die nie in geldwaarde omgesit of uitgedruk kan word nie. Die wonderlike is, jy hoef nie nog te wag vir die dood nie. Die Testateur het reeds gesterf. Die testament is klaar gelees. Jy het ‘n deel van die erfporsie reeds ontvang en die opwindende is: die volle som moet nog kom!

Hoe so?

Lees Ps 16 (1983 vertl)

Teks:

*Here, U is my lewe, U sorg vir my.
Wat ek ontvang, kom alles van U af.*

*‘n Pragtige deel is vir my afgemeet,
ja, wat ek ontvang het,
is vir my mooi.*

Die digter sien sy erfenis raak

***Here, U is my Lewe,***

**Wat sê die digter** met die woorde: Here, U is my lewe?

1. Here, U is die nommer 1 in my Lewe
U is die belangrikste persoon vir my.
2. U is die rede vir my voortbestaan.
My lewe draai om u.
U is die dryfveer wat my laat aangaan.
3. U is my vreugde! *(By U is daar oorvloedige blydskap* v11b))

**Waaruit bestaan hierdie vreugde?**

1. Vreugde is ‘n gawe wat selfs in die moeilikste omstandighede ervaar word. Swaarkry, hartseer, pyn, dood, kan nie die vreugde van jou steel nie.
2. Die vreugde is geanker in die Here en dit vloei uit Hom (Rom 15:13).
3. Hierdie vreugde is nie geïsoleerd of die sporadiese gevolg van geloof nie. Dit is ‘n integrale deel van jou verhouding met God.
4. Die volheid van hierdie vreugde is die diepe bewustheid van God se teenwoordigheid in jou lewe (Ps 16:11) Vertoon teks: *By U is daar oorvloedige blydskap.*
5. Jou fokus moet op die Here wees. Jy kan nie hierdie vreugde ervaar as eie belang of ‘n beheptheid met jou self of jou eie plesier oorheers in jou lewe nie.

Die **Psalmdigter dui** ook **die pad na die vreugde** aan

1. Here, U leer my hoe om te lewe

Sewe stappe wat beskryf word.

* 1. Vertroue volledig in God se versorging en beskerming (V8)
	2. Gee jouself as offergawe aan die Here (v1)
	3. Verklaring: Dat God vir jou alles is wat goed is (v2) Daar is maw niks goeds buite God om nie.
	4. Vreugde is om met God besig te wees (v2)
	5. Vreugde om met God se mense besig te wees.(v3-4)
	6. Vermy afgode (v4)
	7. Moenie afgode dien of vereer nie (v 4)
1. **Die pad** na die erfenis: Jesus Christus en Hom as gekruisigde.
	1. Die enigste manier waarop jy in die volle erfporsie kan deel is om met God versoen te raak deur te glo dat Jesus Christus met sy kruisdood vir jou sondes betaal het.
	2. Wat ‘n troos! Dit hang nie van jouself of jou eie vermoëns af nie.
	Johannes 3;16 leer:
		1. God het die wêreld so lief gehad dat Hy sy enigste Seun gegee het, sodat die wat in Hom glo, nie verlore sal gaan nie maar die ewige lewe sal hê.
	3. Jy word erfgenaam.
	4. Die verhouding tussen jou en God word herstel. Jy word sy kind!
	5. Jy word deel van die liggaam waarvan Jesus Christus die hoof is.
	6. God kom woon deur sy Gees in jou. Jy het die Here altyd by jou (v8)

Dit bring ‘n vreugde en blydskap sonder gelyke

Die tweede deel van sy erfenis wat die digter raaksien is:

 **U sorg vir my**

**Die versorging is geestelik** maar ook liggaamlik selfs ook ruimtelik
Oor geestelike het ons sopas gepraat.
**Liggaamlik:** Jou kos, jou klere, jou gesondheid

**Ruimtelik:** jou blyplek, Pretoria, hierdie kosbare land aan die suidpunt van Afrika.

**Afrika met sy pragtige landskappe**, kusstroke, savannas, berge en kranse.
Die Karoo en ander semi woestyn gedeeltes.

Die **Nasionale parke** wat jou ‘n blik laat kry van hoe dit vroeër hier gelyk het.
Die warmgloed van die helder son wat bedags skyn.
Relatiewe skoon lug om in te asem

Die **reënboog nasie** waarvan ons deel is.
‘n Konglomeraat van mense en tale wat God hier byeengebring het.
Almal inwoners van Afrika.

Tussen hulle is daar ‘n eenheid te midde van die verskeidenheid,
almal erfgename, kinders van God.
‘n **Nuwe nasie, dissipels van Jesus Christus**.

Wat ‘n unieke plek om te wees..?
Wat ‘n unieke erfenis om te geniet!
Wat ‘n voorreg om deel van die huisgesin van God te wees wat bestaan uit mense van verskeie nasies en tale...

Kom ons erken, bely en vier vandag hierdie erfenis.
Kom ons eer die Here, verheerlik hom
want hierdie is net die eerste deel van die erfenis.

Die tweede deel is oppad.

Die ewige lewe, saam met God in die hiernamaals lê nou voor.
‘n Plek waar daar geen hartseer, siekte, trane, of lyding en misdaad gaan wees nie.
Dit gaan hemels wees vir ewig en altyd.

Wat ‘n vooruitsig! Amen

Bronnelys

<http://Kerkbode.co.za.mytempurl.zadns.co.za/KerkstoepArgiefLees.asp?id=7>

Verskeie Bybelvertalings en kommentare oor Ps 16